**Misterul ce ne leagă și desparte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să nu te îndoieşti de mine, să nu-mi pui în balanţă loialitatea

pentru că asta ar însemna să ne rătăcim departe pentru totdeauna

fără puterea de a ne mai regăsi în această viaţa sau în următoarea...

Şi mi-au trebuit atâtea vieţi să te reîntâlnesc / Liliana Trif

- Să fie marea noastr-așa departe

Că visele nu pot să se închege

Și să zburăm lipsiţi de pașapoarte

Spre zeii greci cerând să ne dezlege

Misterul ce ne leagă și desparte,

Nu lasă opțiunea de-a alege

Să fim pereche chiar și după moarte,

Să nu ne înfiereze nici o lege.

Să fie paradisul doar o taină

Greu de pătruns și fără dezlegare?

Atunci, iubito, fă-mi din lacrimi haină

Brodată cu lumini de lumânare.

- E uneori atât de-aproape cerul

Când bate toaca-n coasta Meteorei,

Când clopotul îşi sună-a cântec fierul

Vrăjit de intuiţia Pandorei,

Că nu mai ştiu planeta-n care parte

Se-nclină-n faţa unui zeu nostalgic,

Reneg destinul care ne desparte

Să ne unească într-un punct nevralgic.

Eşti uneori sfâşietor de-aproape

Că pot simţi lumina-nmugurind

În lacrima fierbinte de sub pleoape

Şi-ntr-un refren celest ca un colind.

Ioan Grigoraș Liliana Trif